
Depresszió súlyosságát becslő beszédalapú modell optimalizálása többféle érzelmi állapotot imitált beszédminták felhasználásával

Kulcsszavak: Depresszió; Beszédelemzés; Imitáció; Szupport Vektor Regresszió; Diagnózis támogatás
Az emberi kommunikáció legáltalánosabb eszköze a beszéd. A legtöbb ember számára nem okoz gondot egy beszédproduktum megalkotása, azonban a beszéd és a hangkeltés működésének megértésével belátható, hogy rendkívül összetett folyamatról van szó. Az összetettség olyan magas fokú, hogy kijelenthető: minden beszédproduktum egyedi. Éppen ezért a beszéd az ember személyiségjegye, amely akár beszélőazonosításra is alkalmas. Megfigyelhető azonban, hogy mind az érzelmi hatások, mind a fiziológiai és pszichiátriai tényezők hatással lehetnek a keletkezett beszédproduktumra.
A depresszió korunk egyik legmeghatározóbb, gyógyítható betegsége, amely jelentősen befolyásolja a benne szenvedő betegek életminőségét. A szomatikus panaszok mellett komoly kognitív, viselkedésbeli és motivációs tünetek jelentkeznek.
A modern pszichológia kezdeteitől találhatók feljegyzések arra vonatkozóan, hogy a depresszió hatására az egyén beszédproduktuma megváltozik. A technika fejlődésével a depresszió beszéd alapján történő, automatizált felismerése komoly kutatási területté nőtte ki magát.
Irodalomkutatásom során magyar nyelv esetében nem találkoztam olyan kutatással, amely a depresszió vagy az érzelmek imitálásának hatását vizsgálja az automatikus felismerés pontosságára. Ezért a vizsgálati céljaimhoz létrehoztam egy saját adatbázist. Az általam elkészített adatbázis, illetve egy már létező, magyar nyelvű depressziós beszédadatbázis felhasználásával megvizsgáltam egy létező – a depresszió súlyosságát becslő – rendszer működését. Továbbá elkészítettem egy Szupport Vektor Regresszió alapú modellt, amelyet úgy optimalizáltam, hogy nem-együttműködő páciens esetében is elfogadhatóan működjön.
Vizsgálataim során az alábbi hipotézist fogalmaztam meg: Az imitáció nincs hatással a depresszió súlyosságát becslő modell működésére.
A létező modell kiértékelése során elvégzett páros mintás t-próba eredményei alapján a hipotézisemet el kellett utasítanom magas szignifikanciaszint mellett. A saját modellem esetében azonban a hipotézisemet meg tudtam tartani.
Tehát elmondható, hogy megfelelő adatbázis segítségével, valamint a modell megfelelő optimalizálásával létrehozható olyan rendszer, amely külön tudja választani a valós és az imitált depressziót.

ACM Classificaton: Applied computing; Life and medical sciences; Health informatics



